» 01. Introducció

El moviment de dones de Gràcia sempre ha volgut donar visibilitat
a l’experiència i contribució de les dones en l’àmbit de
l’urbanisme, en la transformació dels nostres barris, que
històricament s’ha esborrat.

Hem estat excloses de les decisions sobre canvis urbanístics. Es
considerava que era cosa d’homes quan són les dones les que
desenvolupen la seva vida quotidiana lligades al lloc on viuen:
hi passegem, comprem, juguem, cuidem, treballem, etc. Per això
ens interessa i molt la forma dels espais, com ens hi desplacem,
els serveis i equipaments necessaris i els espais de relació amb
el veïnat És a dir, les dones tenim un coneixement de l’espai
públic que resulta imprescindible i que ajuda a transmetre no
només les nostres necessitats i desitjos sinó les dels infants,
el jovent i les persones grans amb què convivim. Sabem les
necessitats en matèria d’espai públic per tal de millorar-lo.

Les dones de Gràcia sempre hem tractat de ser un subjecte a tenir
en compte per a la millora de la qualitat de vida als nostres
barris i hem demostrat que volem un model de barri on el centre
siguin les persones que l’habitem.

» 03. Avaluació dels objectius de la I Jornada

Fa deu anys les tres demandes que van prioritzar les assistents,
entre moltes altres que es presentaven (més arbrat, manteniment
parcs i zones verdes, pacificació del trànsit, zones de jocs
infantils, esportives...), a la Trobada van ser:

a) Millorar els serveis d’autobusos dels barris del Nord: més
freqüència, noves línies, millor accessibilitat i nous serveis
(servei nocturn, bus de barri, etc).

En aquest sentit ha millorat el servei des de llavors i s’ha de
remarcar l’arribada del metro al Coll. En aquest moment s’estàn
fent les obres d’accessibilitat a la parada de Vallcarca. Es
constata que el busos de barri no són accessibles i caldria
ampliar-ne la freqüència.

b) Garantir la qualitat de la convivència a l’espai públic
(respecte, descans nocturn del veïnat), combatre amb fermesa
actituds incíviques i delictives, i garantir la presència
d’agents de la guàrdia urbana de proximitat. Aquest servei de
proximitat, ajuda i empatia amb el veïnat, conformat per parelles
mixtes, com es demanava llavors, no s’ha implementat.

c) Fomentar i donar suport al comerç de proximitat i a la
instal.lació de noves empreses en el districte. En aquest tema es
constaten algunes actuacions de suport al comerç.

» 04. Reptes de futur

a) Continuar reivindicant i fent el seguiment dels temes pendents
des de la I Trobada de Dones de Gràcia.

b) Veient que les aportacions i demandes de les persones
participants anaven en la mateixa direcció que les conclusions
elaborades pel Col.lectiu Punt 6 -urbanisme feminista per a la
vida quotidiana-, després de realitzades unes caminades per
cadascun dels barris del Districte, ara fa dos anys, amb la
participació d’una cinquantena de dones i elaborades amb una
metodologia acurada, creiem que aquestes conclusions aportarien
un bon resum de les necessitats actuals, des del punt de vista de
les dones.

c) Posar èmfasi en les necessitats de les joves, ja que tenen
importants mancances a tots els barris: zones per fer esport,
espais per socialització i de creativitat.

d) Per altra banda, es veu important el fet d’incidir en el fet
que el Districte tingui clar el model de barri que volem, on el
centre siguin les persones, la cura d’aquestes i del planeta; i
les línies de treball que han de posar en marxa i treballar per
tal de fer-lo realitat. Totes les persones que integren els
departaments tècnics d‘espai públic han d‘estar formades
correctament amb aquesta perspectiva de gènere per incloure-la
sempre en els seus projectes.

e) Sempre, qualsevol actuació concreta en l’espai públic s’ha de
fer amb transparència i treballar les propostes i projectes
conjuntament amb el veïnat afectat.